62019CO0103_INF
Uznesenie Súdneho dvora (siedma komora) z 2. júna 2021 –SUSH a CGT Sanidad de Madrid
(vec C‑103/19) (
1
)
„Prejudiciálne konanie – Článok 99 Rokovacieho poriadku Súdneho dvora – Rámcová dohoda o práci na dobu určitú, ktorú uzavreli ETUC, UNICE a CEEP – Doložka 5 bod 1 – Po sebe nasledujúce pracovné zmluvy na dobu určitú v sektore verejného zdravotníctva – Pojem ‚objektívne dôvody‘ – Pojem ‚ekvivalentné zákonné opatrenia na zamedzenie nezákonného konania‘ – Nahradenie postavenia príležitostného zamestnanca v služobnom pomere postavením zastupujúceho zamestnanca v služobnom pomere – Trvalá potreba dočasných zamestnancov v služobnom pomere“
1.
Sociálna politika – Rámcová dohoda o práci na dobu určitú, ktorú uzavreli ETUC, UNICE a CEEP – Smernica 1999/70 – Opatrenia zamerané na predchádzanie zneužitiu pracovných zmlúv opätovne uzatváraných na dobu určitú – Vnútroštátna právna úprava upravujúca preradenie niektorej z kategórií dočasných zamestnancov nahradením postavenia príležitostného zamestnanca v služobnom pomere postavením zastupujúceho zamestnanca v služobnom pomere – Prípadne vymenovanie týchto zamestnancov za úradníkov na základe výberových konaní, ktorých cieľom je s konečnou platnosťou obsadiť pracovné miesta dočasne obsadené týmito zamestnancami – Primerané kritériá takýchto opatrení – Overenie vnútroštátnym súdom
(smernica Rady 1999/70, príloha doložka 5)
(pozri body 31, 34, 35, 40, 43 – 45, 47 – 49, bod 1 výroku)
2.
Sociálna politika – Rámcová dohoda o práci na dobu určitú, ktorú uzavreli ETUC, UNICE a CEEP – Smernica 1999/70 – Opatrenia zamerané na predchádzanie zneužívaniam pracovných zmlúv opätovne uzatváraných na dobu určitú – Vnútroštátna právna úprava, ktorá len zamestnancom, ktorí majú postavenie príležitostného zamestnanca v služobnom pomere, vyhradzuje možnosť nahradenia tohto postavenia postavením zastupujúceho zamestnanca v služobnom pomere – Prípustnosť – Podmienky – Primerané opatrenie na predchádzanie zneužívaniam vyplývajúcim z využívania opakovaného uzatvárania pracovných zmlúv a pracovnoprávnych vzťahov na dobu určitú a na jeho sankcionovanie – Existencia iného účinného opatrenia na sankcionovanie zneužívaní vo vzťahu k zamestnancom na dobu určitú, ktorí nepatria do kategórie príležitostných zamestnancov v služobnom pomere – Overenie vnútroštátnym súdom
(smernica Rady 1999/70, príloha doložka 5)
(pozri body 51, 53, 54, bod 2 výroku)
Výrok
1.
Doložka 5 rámcovej dohody o práci na dobu určitú, uzavretej 18. marca 1999, ktorá je pripojená k smernici Rady 1999/70/ES z 28. júna 1999 o rámcovej dohode o práci na dobu určitú, ktorú uzavreli ETUC, UNICE a CEEP, sa má vykladať v tom zmysle, že vnútroštátnemu súdu prináleží, aby v súlade so všetkými platnými pravidlami svojho vnútroštátneho práva posúdil, či vnútroštátne opatrenia upravujúce preradenie niektorej z kategórií dočasných zamestnancov nahradením postavenia príležitostného zamestnanca v služobnom pomere postavením zastupujúceho zamestnanca v služobnom pomere a prípadne vymenovanie týchto zamestnancov za úradníkov na základe výberových konaní, ktorých cieľom je s konečnou platnosťou obsadiť pracovné miesta dočasne obsadené týmto zamestnancami, predstavujú opatrenia vhodné na zamedzenie a prípadne na sankcionovanie nezákonného konania vznikajúceho využitím po sebe nasledujúcich pracovných zmlúv alebo pomerov na dobu určitú alebo ekvivalentné zákonné opatrenia v zmysle uvedeného ustanovenia. V prípade, že tomu tak nie je, uvedenému súdu prináleží, aby overil, či v príslušnej vnútroštátnej právnej úprave existujú iné účinné opatrenia na predchádzanie takýmto zneužitiam a na ich sankcionovanie.
2.
Doložka 5 rámcovej dohody o práci na dobu určitú, uzavretej 18. marca 1999, ktorá je pripojená k smernici Rady 1999/70/ES, sa má vykladať v tom zmysle, že nebráni vnútroštátnej právnej úprave, ktorá možnosť nahradenia postavenia príležitostného zamestnanca v služobnom pomere postavením zastupujúceho zamestnanca v služobnom pomere vyhradzuje iba zamestnancom s postavením príležitostného zamestnanca v služobnom pomere, pokiaľ toto nahradenie predstavuje opatrenia vhodné na zamedzenie a prípadne na sankcionovanie nezákonného konania vznikajúceho využitím po sebe nasledujúcich pracovných zmlúv alebo pomerov na dobu určitú alebo ekvivalentné zákonné opatrenia v zmysle uvedeného ustanovenia, a pokiaľ vo vnútroštátnom práve existujú iné účinné opatrenia na zamedzenie a sankcionovanie takéhoto konania vo vzťahu k zamestnancom v pracovnom pomere na dobu určitú, ktorí nespadajú do kategórie príležitostných zamestnancov v služobnom pomere, čo musí overiť vnútroštátny súd.
(
1
)	Ú. v. EÚ C 319, 23.9.2019.